Der plejer at skulle gå to år imellem DM-titlerne for Herning Blue Fox. Men noget kan tyde på, at midtjyderne i denne sæson formår at forsvare DM-guldet . De forsvarende mestre vandt søndag den fjerde finalekamp mod Frederikshavn White Hawks med 4-0 og har dermed bragt sig foran 3-1 i serien, hvor der spilles bedst af syv kampe. Hjemmeholdet havde inden kampen kun tabt en enkelt slutspilskamp hjemme i Thorø Hockey Arena, men det kneb med at passere Timo Leinonen i Herning-målet. Nordjyderne havde endda to gange chancen i overtal fem mod tre, men spillet var for ineffektivt. Gæsterne var derimod skarpe over hele linjen, hvilket blev understreget af, at tre forskellige kæder kom på måltavlen. Næste kamp i rækken - som altså kan gå hen og blive den sidste, hvis Herning vinder - spilles i Kvik Hockey Arena i Herning tirsdag. /ritzau/

Referat:
Herning Blue Fox er én sejr fra DM-guldet i ishockey efter søndagens udesejr på 4-0 over Frederikshavn.